b"\n_START_ARTICLE_\nMalta\n_START_SECTION_\nPrve kulture i antika\n_START_PARAGRAPH_\nPrvi naseljenici malte\xc5\xa1kih otoka bili su poljodjelci koji su se ovdje naselili oko 5200. pr. Kr. sa Sicilije. Ti prvi naseljenici najvjerojatnije su bili Sikanci, za koje se smatra da su bili jedino pleme koje je naseljavalo ove otoke u to vrijeme, a smatraju se srodnim Iberima. Stanovni\xc5\xa1tvo otoka u to vrijeme bavilo se uzgojem \xc5\xbeitarica i stoke, a kao i mnoge druge europske kulture u to vrijeme po\xc5\xa1tovali su kult plodnosti._NEWLINE_Kerami\xc4\x8dki predmeti na\xc4\x91eni u G\xc4\xa7ar Dalamu sli\xc4\x8dni su onima na\xc4\x91enim u Agrigentu na Siciliji. U ovom ranom razdoblju malte\xc5\xa1ke civilizacije pojavljuju se misti\xc4\x8dni megalitski malte\xc5\xa1ki hramovi, \xc4\x8diji se ostaci mogu jo\xc5\xa1 na\xc4\x87i na Malti i Gozu. Ti su hramovi jedni od najstarijih struktura napravljenih od kamena na Zemlji, a kori\xc5\xa1teni su u razdoblju izme\xc4\x91u 4000. i 2500. godine pr. Kr._NEWLINE_Neki znanstvenici smatraju da su hramovi kori\xc5\xa1teni za \xc5\xbertvovanje \xc5\xbeivotinja, iako su to samo naga\xc4\x91anja. Ova kultura nestala je s ovih otoka oko 2500. pr. Kr., a naga\xc4\x91a se da je kulturu izbrisala neka bolest ili glad. Sukobi se ne smatraju razlogom nestanka, jer ne postoje dokazi o oru\xc5\xbeju iz tog razdoblja._NEWLINE_Negdje oko 3500. pr. Kr. ova je kultura sagradila neke od najstarijih vjerskih gra\xc4\x91evina na svijetu, kao \xc5\xa1to su hramovi \xc4\xa0gantije na Gozu, te hramovi \xc4\xa6a\xc4\xa1ar Qima i Mnajdre. Smatra se da su dolaskom \xc4\x8dovjeka na ove otoke izumrli lokalni patuljasti vodenkonji i slonovi. Nakon ove civilizacije malte\xc5\xa1ki su otoci neko vrijeme bili nenaseljeni. U bron\xc4\x8dano doba opet dolaze naseljenici, \xc4\x8dija je kultura obuhva\xc4\x87ala kremiranje posmrtnih ostataka i gradnju manjih megaliti\xc4\x8dkih gra\xc4\x91evina zvanih dolmeni._NEWLINE_Oko 700. pr. Kr. na otoke dolaze Grci koji su se najvi\xc5\xa1e nastanili na podru\xc4\x8dju dana\xc5\xa1nje Vallette. Stolje\xc4\x87e poslije, tu dolaze i Feni\xc4\x8dani, koji su se otocima koristili kao trgova\xc4\x8dkom postajom na njihovim sredozemnim trgova\xc4\x8dkim rutama._NEWLINE_Nakon pada Fenicije, ovo je podru\xc4\x8dje oko 400. pr. Kr. potpalo pod kontrolu Kartage, biv\xc5\xa1e feni\xc4\x8dke kolonije. U to vrijeme Karta\xc5\xbeani su koristili Maltu za uzgoj maslina, roga\xc4\x8da i proizvodnju tkanine. Za vrijeme Punskih ratova 218. pr. Kr., Malte\xc5\xbeani su se pobunili protiv karta\xc5\xa1ke vlasti te dali kontrolu nad svojim vojnim garnizonom rimskom konzulu Semproniju. Za vrijeme Sirakuske pobune Malta je ostala vjerna Rimu, zbog \xc4\x8dega je nagra\xc4\x91ena naslovom Foederata Civitas, koji je zna\xc4\x8dio odre\xc4\x91enu razinu autonomije unutar pokrajine Sicilije. U to vrijeme otok su nazivali Melita, a glavni grad nalazio se u sredi\xc5\xa1tu otoka i nosio je isto ime (dana\xc5\xa1nja Mdina)._NEWLINE_Zbog uspje\xc5\xa1nosti i va\xc5\xbenosti malte\xc5\xa1kih otoka u rimskoj dr\xc5\xbeavi, car Hadrijan im je 117. pr. Kr. dao status municipiuma. Vjeruje se da se 60. godine na sjevernom dijelu otoka, koji je danas poznat kao Zaljev sv. Pavla, nasukao brod apostola sv. Pavla. Prema pri\xc4\x8dama, on je ostao na otoku tri mjeseca, tijekom kojih je \xc5\xa1irio kr\xc5\xa1\xc4\x87anstvo i izvodio \xc4\x8duda. U Bibliji je ovaj boravak opisan u Djelima apostolskim (Dj 27,39-28,11). Postoji tvrdnja da to nije bila Malta, nego hrvatski otok Mljet. Zbog jednakog naziva u rimskim spisima, a poslije u onima na latinskom jeziku, Mljet je kroz povijest vrlo \xc4\x8desto bio zamjenjivan Maltom. U prilog tome ide \xc4\x8dinjenica da na Malti nije bilo zmija otrovnica (koje se spominju u Djelima apostolskim), a na Mljetu ih je bilo u to vrijeme. Kao podsjetnik da bi drevna Ogigija mogao biti i Mljet, danas na otoku postoje Odisejeva \xc5\xa1pilja te hrid sv. Pavla kao i zavjetna crkvica u isto\xc4\x8dnom dijelu otoka. Podjelom Rimskog Carstva na Isto\xc4\x8dno i Zapadno u 4. stolje\xc4\x87u, Malta potpada pod kontrolu Bizanta kojim se vladalo iz Carigrada. O razdoblju bizantske vlasti na Malti, koja je trajala \xc4\x8detiri stolje\xc4\x87a, malo je poznato. Postoje dokazi da su germanska plemena, uklju\xc4\x8duju\xc4\x87i Gote i Vandale, kratkovremeno preuzeli vlast nad otocima, nakon \xc4\x8dega je Bizant ponovno preuzeo otoke i na njih postavio vojsku.\n_START_SECTION_\nSrednji vijek\n_START_PARAGRAPH_\nZa vrijeme bizantsko-arapskih ratova, Malta je zajedno sa Sicilijom osvojena nakon \xc5\xa1to je admiral Eufemije izdao Bizant i zatra\xc5\xbeio od Aglabida zauzimanje ovog teritorija. Kao dio sicilijanskog emirata, kontrolu su nad podru\xc4\x8djem 909. dobili Fatimidi. Za vrijeme arapske vlasti uveden je novi sustav navodnjavanja, neke nove kulture vo\xc4\x87a i pamuk, te sicilijsko-arapski jezik, koji se nakon nekog vremena razvio u malte\xc5\xa1ki jezik. Lokalno kr\xc5\xa1\xc4\x87ansko stanovni\xc5\xa1tvo imalo je slobodu prakticiranja svoje vjere, ali je zato moralo pla\xc4\x87ati dodatan porez vlastima. Godine 1091. Normani osloba\xc4\x91aju Siciliju i malte\xc5\xa1ke otoke, a lokalni kr\xc5\xa1\xc4\x87ani toplo do\xc4\x8dekuju vojvodu Rogera I. Zbog oslobo\xc4\x91enja, Malte\xc5\xbeani nude Rogeru I. sudjelovanje u njegovim ratovima, a on je na to, prema predaji, poderao dio svoje crveno-bijele zastave i dao je Malte\xc5\xbeanima, \xc5\xa1to je osnova dana\xc5\xa1nje zastave Malte._NEWLINE_Za vrijeme normanske vlasti Malta do\xc5\xbeivljava procvat. U to je vrijeme bila dio Kraljevine Sicilije, koja je jo\xc5\xa1 obuhva\xc4\x87ala Siciliju i ju\xc5\xbeni dio Apeninskog poluotoka. Katoli\xc4\x8dka Crkva ponovno je postala dr\xc5\xbeavna religija, a njome je na Malti upravljala Palermska biskupija. U tom razdoblju \xc5\xa1iri se normanska arhitektura, pogotovo u tada\xc5\xa1njem glavnom gradu Mdini. Posljednji normanski vladar Tankred pretvara Maltu i Gozo u feudalni posjed ili feud, na \xc4\x8delu s knezom. Zbog svoje strate\xc5\xa1ke va\xc5\xbenosti malte\xc5\xa1ki su otoci bili za mnoge \xc5\xbeeljan posjed, tako da su prvi knezovi bili vje\xc5\xa1ti \xc4\x91enovski gusari, a stanovni\xc5\xa1tvo je otoka militarizirano kako bi bilo spremno na poku\xc5\xa1aje zauzimanja otoka. Kraljevinom od 1194. do 1266. vlada dinastija Hohenstaufen. Za vrijeme vladavine Fridrika I., s Malte je 1224. protjerano sve muslimansko stanovni\xc5\xa1tvo, a ukupno mu\xc5\xa1ko kr\xc5\xa1\xc4\x87ansko stanovni\xc5\xa1tvo Celana u Abruzzu preseljeno je na Maltu._NEWLINE_Kratko je vrijeme kraljevinom vladala sicilijska dinastija An\xc5\xbeuvinaca, koji su zbog visokih poreza bili vrlo nepopularni na Malti, djelomi\xc4\x8dno i zbog rata Karla I. An\xc5\xbeuvinca s Genovom, kad je 1275. oplja\xc4\x8dkan otok Gozo. Nedugo nakon ovih napada izbija pobuna znana kao Sicilijanska ve\xc4\x8dernja. Kraljevina se dijeli na Napuljsku i Sicilijansku Kraljevinu, koja zajedno s Maltom potpada pod vlast Aragona. Otokom sve do 1409. vladaju ro\xc4\x91aci aragonskih kraljeva, nakon \xc4\x8dega postaje dio krune Aragonije. U aragonskom su kraljevstvu djeca vladara bila imenovana naslovom kneza Malte. U ovo vrijeme malte\xc5\xa1ko plemstvo do\xc5\xbeivljava procvat. Od 1397. naslov kneza Malte ponovno dobiva feudalni zna\xc4\x8daj, te nakon sukoba oko naslova kralj ga ukida. Nakon \xc5\xa1to je taj naslov ponovno uveden, opet izbijaju sva\xc4\x91e u kojima se malte\xc5\xa1ko plemstvo pobunilo protiv kneza Gonsalva Monroya. Iako su se Malte\xc5\xbeani bunili protiv kneza, iskazali su odanost sicilijanskoj kruni, zbog \xc4\x8dega ih kralj Alfons IV. nije kaznio, nego je obe\xc4\x87ao da nikad ne\xc4\x87e dodijeliti taj naslov nekome drugome, te ga je objedinio s krunom. Kao ishod ovih doga\xc4\x91aja, grad Mdina je dobio nadimak Citt\xc3\xa0 Notabile.\n_START_SECTION_\nMalte\xc5\xa1ki vitezovi i Napoleon\n_START_PARAGRAPH_\nGodine 1530. \xc5\xa1panjolski kralj Karlo V. daje otoke vite\xc5\xa1kom redu Ivanovaca na vje\xc4\x8dno upravljanje. Malte\xc5\xa1ki su vitezovi 1522. bili istjerani s Roda od Osmanlija. Godine 1565. vitezovi su zajedno s Malte\xc5\xbeanima izdr\xc5\xbeali Veliku opsadu Malte, koju je izvela osmanska mornarica. _NEWLINE_Nakon ove opsade odlu\xc4\x8dilo se poja\xc4\x8dati malte\xc5\xa1ke zidine, pogotove u lu\xc4\x8dkom podru\xc4\x8dju gdje je sagra\xc4\x91en novi grad Valletta, nazvan prema velikom me\xc5\xa1tru Jeanu de la Valetteu. Uzdu\xc5\xbe obale sagra\xc4\x91eni su i stra\xc5\xbearski tornjevi (Wignacourt, Lascaris i de Redin), nazvani prema velikim me\xc5\xa1trima koji su naredili njihovu gradnju. Za vrijeme vlasti malte\xc5\xa1kih vitezova na otocima su napravljeni mnogi gra\xc4\x91evinski i kulturni projekti, uklju\xc4\x8duju\xc4\x87i ukra\xc5\xa1avanje Citt\xc3\xa0 Vittoriose, izgradnju novih gradova kao \xc5\xa1to su Citt\xc3\xa0 Rohan i Citt\xc3\xa0 Hompesch te pobolj\xc5\xa1anje akademskog i dru\xc5\xa1tvenog \xc5\xbeivota._NEWLINE_Vlast Ivanovaca zavr\xc5\xa1ava kada je Napoleon osvojio Maltu u svom ratnom pohodu na Egipat 1798. godine. Ovo osvajanje izvedeno je Napoleonovim lukavstvom: Napoleon je zatra\xc5\xbeio sigurnu luku kako bi ponovno opskrbio svoje brodove, a nakon \xc5\xa1to je sigurno u\xc5\xa1ao u Vallettu, okrenuo je oru\xc5\xbeje na svoje doma\xc4\x87ine. Veliki me\xc5\xa1tar Ferdinand von Hompesch zu Bolheim je kapitulirao, a Napoleon je nekoliko dana ostao na Malti, tijekom kojih je sustavno plja\xc4\x8dkao otok te uspostavio vlastitu upravu. Nakon toga je dalje otplovio prema Egipatu ostavljaju\xc4\x87i znatan garnizon na Malti._NEWLINE_Francuske okupacijske snage bile su iznimno nepopularne me\xc4\x91u stanovni\xc5\xa1tvom, djelomi\xc4\x8dno i zbog njihova stava prema vjeri. Stanovni\xc5\xa1tvo se pobunilo protiv financijskih i vjerskih reformi, te su se Francuzi morali sakriti unutar gradskih zidina. Velika Britanija je zajedno s Kraljevstvom Dviju Sicilija slala vojnu pomo\xc4\x87 Malte\xc5\xbeanima, te su Britanci sa svojom mornaricom blokirali otoke._NEWLINE_Izolirane francuske snage su se, pod generalom Claude-Henrijem Belgrand de Vauboisom, predale 1800., te su otoci potpali pod britansku vlast na \xc4\x8delu s guvernerom Alexanderom Ballom. Malte\xc5\xbeani su tada napravili deklaraciju kojom su tra\xc5\xbeili izravnu za\xc5\xa1titu britanskog monarha, te su zahtijevali da kralj nema pravo ustupiti otoke nekoj drugoj sili.\n_START_SECTION_\nBritanska vlast i Drugi svjetski rat\n_START_PARAGRAPH_\nGodine 1814. Pari\xc5\xa1kim mirovnim sporazumom Malta je slu\xc5\xbebeno postala dio Britanskog Carstva. Zbog svog polo\xc5\xbeaja na pola puta izme\xc4\x91u Gibraltara i Sueskog kanala, Malta je bila va\xc5\xbeno pomorsko pristani\xc5\xa1te i smatrana je va\xc5\xbenom postajom na putu za Indiju. Godine 1919. britanske su snage pucale na skupinu prosvjednika protiv novih poreza, ubiv\xc5\xa1i \xc4\x8detiri Malte\xc5\xbeana. Ovaj je incident doveo do znatnog rasta potpore protalijanskim strankama, koje su se protivile britanskoj prisutnosti na otoku. Ovaj je dan poznat kao Sette Giugno (talijanski, 7. lipnja) i na Malti se slavi kao nacionalni blagdan._NEWLINE_Tridesetih godina pro\xc5\xa1log stolje\xc4\x87a britanska je Sredozemna flota, koja je bila va\xc5\xbean pokreta\xc4\x8d trgovine na otoku, premje\xc5\xa1tena u Aleksandriju. Malta je odigrala va\xc5\xbenu ulogu u Drugom svjetskom ratu, zbog svoje blizine s pomorskim putovima sila Osovina. Zbog hrabrosti koje su Malte\xc5\xbeani iskazali u dugotrajnoj borbi protiv neprijateljskih snaga kralj \xc4\x90uro VI. kolektivno je nagradio Malte\xc5\xbeane ordenom George Cross. Replika ove nagrade danas se nalazi u gornjem lijevom kutu zastave Malte.\n_START_SECTION_\nNezavisnost\n_START_PARAGRAPH_\nNakon rata Laburisti\xc4\x8dka je stranka neuspje\xc5\xa1no probala integrirati Maltu u Ujedinjeno Kraljevstvo. Dana 21. rujna 1964. Malti je odobrena nezavisnost. Prema ustavu iz 1964. Malta je zadr\xc5\xbeala kraljicu Elizabetu II. kao kraljicu Malte koju predstavlja generalni guverner. Dana 13. prosinca 1974. Malta je postala republika unutar Commonwealtha, na \xc4\x8delu s predsjednikom dr\xc5\xbeave. Ugovor o obrani, koji je potpisan ubrzo poslije nezavisnosti i koji je promijenjen 1972., istekao je 31. o\xc5\xbeujka 1979., kada su se britanske vojne snage povukle s Malte. Zemlja je 1980. slu\xc5\xbebeno prihvatila politiku neutralnosti, te je do 2004. bila \xc4\x8dlanica Pokreta nesvrstanih. Godine 1989. Malta je ugostila sastanak na vrhu izme\xc4\x91u ameri\xc4\x8dkog predsjednika Georgea H. W. Busha i sovjetskog vo\xc4\x91e Mihaila Gorba\xc4\x8dova, koji je signalizirao kraj Hladnog rata._NEWLINE_Od 2004. godine Malta je \xc4\x8dlanica Europske unije te se pridru\xc5\xbeila Eurozoni 1. sije\xc4\x8dnja 2008. godine, tj. tada je svoju nacionalnu valutu liru zamijenila eurom.\n_START_SECTION_\nZemljopis\n_START_PARAGRAPH_\nMalte\xc5\xa1ki su otoci oto\xc4\x8dje koje se nalazi u sredi\xc5\xa1njem dijelu Sredozemnog mora. Udaljeni su 93 km od talijanskog otoka Sicilije i oko 360 km od Libije. U cijelom oto\xc4\x8dju naseljena su samo tri najve\xc4\x87a otoka: Malta, Gozo (G\xc4\xa7awdex) i Comino (Kemmuna). Svi ostali manji otoci i oto\xc4\x8di\xc4\x87i nisu naseljeni. Otoci su bogati zaljevima koji slu\xc5\xbee kao dobre prirodne luke. Ovi su otoci zapravo vrhovi podvodnih brijegova izme\xc4\x91u Sicilije i sjeverne Afrike koje je okru\xc5\xbeilo more nakon zadnjeg ledenog doba. Oto\xc4\x8dje se nalazi na rubu afri\xc4\x8dke tektonske plo\xc4\x8de, na granici s euroazijskom plo\xc4\x8dom._NEWLINE_Krajolik otoka karakteriziraju mala brda i polja. Najvi\xc5\xa1a je to\xc4\x8dka Ta' Dmejrek (253 m) na otoku Malti, blizu Dinglija. Na otocima nema stalnih rijeka i jezera. Ponekad se potoci oblikuju nakon vi\xc5\xa1ednevnih padalina. Izvori slatke teku\xc4\x87e vode mogu se na\xc4\x87i na otoku tijekom cijele godine. Takva mjesta na Malti jesu Ba\xc4\xa7rija, l-Inta\xc4\xa7leb i San Martin, dok na Gozu teku\xc4\x87e vode ima u dolini Lunzjata._NEWLINE_Iako mnogi Maltu smatraju najju\xc5\xbenijom to\xc4\x8dkom Europe, taj naslov ipak pripada gr\xc4\x8dkom otoku Gavdosu.\n_START_SECTION_\nPolitika\n_START_PARAGRAPH_\nPrema dr\xc5\xbeavnom ustroju Malta je republika, \xc4\x8diji je parlamentarni sustav i javna uprava uvelike oblikovani prema westminsterskom sustavu. Parlament zemlje je Zastupni\xc4\x8dki dom (Il-Kamra tad- Deputati) \xc4\x8diji se \xc4\x8dlanovi izabiru javnim izborima na mandat od pet godina. Dom mo\xc5\xbee ranije raspustiti predsjednik dr\xc5\xbeave, na savjet premijera. Zastupni\xc4\x8dki dom sastoji se od 65 zastupni\xc4\x8dkih mjesta. U slu\xc4\x8daju da stranka koja je pobijedila na izvorima nema parlamentarnu ve\xc4\x87inu, u parlament se dodaju dodatna zastupni\xc4\x8dka mjesta kako bi se osigurala parlamentarna ve\xc4\x87ina. Predsjednika dr\xc5\xbeave izabire Zastupni\xc4\x8dki dom na mandat od pet godina. Uloga predsjednika Malte vi\xc5\xa1e je ceremonijalna, te ve\xc4\x87u vlast zapravo ima premijer._NEWLINE_Glavne su stranke u dr\xc5\xbeavi kr\xc5\xa1\xc4\x87ansko-demokratska Nacionalisti\xc4\x8dka stranka (Partit Nazzjonalista ili Nationalist Party) te socijaldemokratska Laburisti\xc4\x8dka stranka (Partit Laburista ili Labour Party). Od 2008. na vlasti je Nacionalisti\xc4\x8dka stranka s premijerom Lawrenceom Gonzijem. U dr\xc5\xbeavi postoji i nekoliko manjih stranaka koje nisu zastupljene u parlamentu._NEWLINE_Sve do Drugog svjetskog rata politi\xc4\x8dkim prilikama na Malti dominiralo je jezi\xc4\x8dno pitanje, gdje su glavni akteri bile probritanske i protalijanske stranke. Nakon rata glavna politi\xc4\x8dka pitanja odnosila su se na odnose s Ujedinjenim Kraljevstvom, te poslije na odnose s Europskom unijom.\n_START_SECTION_\nStanovni\xc5\xa1tvo\n_START_PARAGRAPH_\nMalte\xc5\xbeani \xc4\x8dine najve\xc4\x87i udio stanovnika Malte. Najve\xc4\x87a manjina u dr\xc5\xbeavi su Britanci, od kojih su najve\xc4\x87i broj umirovljenici koji su se u kasnijoj \xc5\xbeivotnoj dobi preselili na Maltu. Prema popisu stanovni\xc5\xa1tva iz 2005., koji je uklju\xc4\x8divao i strance koji su na Malti minimalno godinu dana, broj stanovnika dr\xc5\xbeave bio je 404.039, od \xc4\x8dega su \xc5\xbeene \xc4\x8dinile 50,3%, a mu\xc5\xa1karci 49,7%. Prema dobnim skupinama, 17,1% bili su gra\xc4\x91ani ispod 14 godina starosti, 68,2% izme\xc4\x91u 15 i 64 godine, te ostalih 13,7% iznad 65 godina starosti._NEWLINE_Gusto\xc4\x87a stanovni\xc5\xa1tva na Malti je 1.282 stan./km\xc2\xb2, \xc5\xa1to je najve\xc4\x87i broj stanovnika po kvadratnom metru u Europskoj uniji, te jedna od najve\xc4\x87ih gusto\xc4\x87a stanovni\xc5\xa1tva u svijetu. Broj stanovnika na Malti obi\xc4\x8dno raste izme\xc4\x91u svakog popisa stanovni\xc5\xa1tva, a jedini koji je pokazivao negativan trend bio je onaj 1967. godine, kad je, najve\xc4\x87im dijelom zbog iseljavanja, broj stanovnika pao za 1,7%. Rast stanovni\xc5\xa1tva je izme\xc4\x91u 1985. i 1995. bio 9,5%, a izme\xc4\x91u 1995. i 2005. smanjio se na 6,9%, \xc5\xa1to je godi\xc5\xa1nji rast od 0,7%. Broj ro\xc4\x91enih je jo\xc5\xa1 uvijek ve\xc4\x87i od broja umrlih (3860 naspram 3025), makar je od popisa 1995. natalitet pao za 21,8%. Kao i u ve\xc4\x87ini zemalja EU, stanovni\xc5\xa1tvo Malte postepeno stari, ali je to jo\xc5\xa1 svejedno manje od EU prosjeka.\n_START_SECTION_\nJezici\n_START_PARAGRAPH_\nSlu\xc5\xbebeni jezici Malte su malte\xc5\xa1ki i engleski. Malte\xc5\xa1ki je nacionalni jezik dr\xc5\xbeave, te materinski jezik Malte\xc5\xbeana. To je semitski jezik je koji je nastao od sicilijanskog arapskog, a ima veliki broj posu\xc4\x91enica iz sicilijanskog, talijanskog, ne\xc5\xa1to francuskog, te u novije vrijeme i engleskog._NEWLINE_Malte\xc5\xa1ka abeceda sastoji se od 30 latini\xc4\x8dnih slova gdje se nalaze i dijakriti\xc4\x8dka slova \xc5\xbc, \xc4\x8b i \xc4\xa1, te slova g\xc4\xa7, \xc4\xa7, i ie, koja postoje samo u malte\xc5\xa1kom jeziku._NEWLINE_Talijanski je bio slu\xc5\xbebeni jezik Malte sve do 1934. godine, kada ja zamijenjen malte\xc5\xa1kim i engleskim jezikom. Ovaj jezik je jo\xc5\xa1 uvijek sna\xc5\xbeno zastupljen u zemlji, te ga veliki dio stanovni\xc5\xa1tva govori kao drugi jezik. Talijanski televizijski programi kao Mediaset i RAI su vrlo popularni na Malti._NEWLINE_Prema Eurobarometru 100% stanovni\xc5\xa1tva Malte govori malte\xc5\xa1ki, 88% zna engleski, 66% talijanski i 17% francuski. Prema ovim statistikama, ovo je jedna od zemalja s najve\xc4\x87im znanjem stranih jezika u Europskoj uniji.\n_START_SECTION_\nReligija\n_START_PARAGRAPH_\nMalte\xc5\xa1kim ustavom zajam\xc4\x8dena je sloboda svim religijama, a rimokatoli\xc4\x8danstvo je dr\xc5\xbeavna religija. Prema procjenama oko 98% stanovni\xc5\xa1tva Malte su rimokatolici, zbog \xc4\x8dega je ovo zemlja sa skoro najve\xc4\x87im udjelom katolika u stanovni\xc5\xa1tvu. U cijeloj dr\xc5\xbeavi postoji oko 360 crkvi, \xc5\xa1to je prakti\xc4\x8dki jedna crkva na 1000 stanovnika. \xc5\xbdupne crkve (il-parro\xc4\x8b\xc4\x8ba ili il-knisja parrokjali) su zemljopisno i kulturno sredi\xc5\xa1te svakog naselja u dr\xc5\xbeavi. Svako mjesto obilje\xc5\xbeava dan svog sveca za\xc5\xa1titnika s glazbenim povorkama, procesijama, posebnim misama, vatrometom i drugim oblicima slavlja._NEWLINE_Kr\xc5\xa1\xc4\x87anstvo je na Maltu donio Sveti Pavao 70. godine, kad se njegov brod nasukao na ove otoke. Najranijom kr\xc5\xa1\xc4\x87anskom bogomoljom na otoku smatra se pe\xc4\x87ina sv. Pavla, koja se nalazi na sjeveroistoku Malte, u kojoj je on navodno bio zato\xc4\x8den. Ostaci kr\xc5\xa1\xc4\x87anskih grobova i obreda na\xc4\x91eni su u blizini pe\xc4\x87ine, a datiraju iz 3. stolje\xc4\x87a. Diljem otoka nalaze se katakombe iz razdoblja rimskih progona kr\xc5\xa1\xc4\x87ana, od kojih su najpoznatije katakombe sv. Pavla i sv. Agate. Tako\xc4\x91er na otoku postoji nekoliko crkvi u \xc5\xa1piljama, uklju\xc4\x87uju\xc4\x87i i onu u \xc5\xa1pilji kod Mellie\xc4\xa7e, gdje je prema legendi, Sveti Luka naslikao Bogorodicu. Ovo je hodo\xc4\x8dasni\xc4\x8dko odredi\xc5\xa1te jo\xc5\xa1 od srednjeg vijeka._NEWLINE_Stolje\xc4\x87ima je nadle\xc5\xbenost nad kr\xc5\xa1\xc4\x87anskom zajednicom na Malti imala Palermska biskupija, osim za vrijeme Karla I. An\xc5\xbeuvinca. To je oja\xc4\x8dalo veze Malte s Sicilijom i Italijom, te vjerojatno pridonijelo \xc4\x8dinjenici da je talijanski jezik stolje\xc4\x87ima bio glavni jezik kulture na Malti. Od 1808., svi malte\xc5\xa1ki biskupi bili su Malte\xc5\xbeani. Kao rezultat normandijske i \xc5\xa1panjolske vladavine, kao i vladavine Malte\xc5\xa1kih vitezova, Malta je postala i ostala pobo\xc5\xbena katoli\xc4\x8dka zemlja. Sveta inkvizicija tako\xc4\x91er je imala dugu tradiciju na otocima od njena osnivanja 1530. godine. Zadnji inkvizitor je napustio ovoe otoke 1798., nakon \xc5\xa1to su Malte\xc5\xa1ki vitezovi kapitulirali pred snagama Napoleona._NEWLINE_Sveci za\xc5\xa1titnici Malte su Sveti Pavao, Sveta Agata i Sveti Juraj. Iako nije svetac za\xc5\xa1titnik, sv. Juraj Preca (San \xc4\xa0or\xc4\xa1 Preca) je duboko po\xc5\xa1tovan kao prvi malte\xc5\xa1ki svetac. Slu\xc5\xbebeno ga je kanonizirao papa Benedikt XVI. 2007. godine. Mnogi Malte\xc5\xbeani su priznati kao bla\xc5\xbeeni, kao \xc5\xa1to su Maria Adeodata Pisani i Nazju Falzon koje je 2001. beatificirao papa Ivan Pavao II._NEWLINE_Vjernici lokalnih protestantskih crkvi u ve\xc4\x87ini slu\xc4\x8dajeva nisu Malte\xc5\xbeani, nego umirovljeni Britanci koji \xc5\xbeive na ovim otocima. Ovdje \xc5\xbeivi i oko 500 jehovinih svjedoka, te 60 pripadnika ostalih crkava, kao \xc5\xa1to su mormoni i evangelisti. Crkve ostalih kr\xc5\xa1\xc4\x87anskih zajednica su prezbiterijanska i metodisti\xc4\x8dka crkva sv. Andrije u Valletti, anglikanska katedrala sv. Pavla i crkva u Birkirkari adventista sedmog dana._NEWLINE_\xc5\xbdidovska zajednica Malte dosegla je svoj vrhunac u srednjem vijeku za vrijeme normanske vlasti. Godine 1479., Malta i Sicilija potpale su pod aragonsku vlast, tijekom koje je 1492. donesen Alhambrijski dekret koji je prisilio sve \xc5\xbdidove na napu\xc5\xa1tanje zemlje. Zen budizam i bahaizam imaju oko 40 vjernika. U dr\xc5\xbeavi postoji jedna d\xc5\xbeamija. Na Malti \xc5\xbeivi oko 3000 muslimana, od kojih su ve\xc4\x87ina stranci. Nedavno je otvorena i islamska osnovna \xc5\xa1kola.\n_START_SECTION_\nKultura\n_START_PARAGRAPH_\nMalte\xc5\xa1ka kultura spoj je mnogih raznih kultura koji su tijekom stolje\xc4\x87a bili u doticaju s Malte\xc5\xa1kim otocima. To su ve\xc4\x87inom okolne mediteranske kulture, te kulture zemalja koje su Maltom vladale prije stjecanja nezavisnosti.\n_START_SECTION_\nKnji\xc5\xbeevnost\n_START_PARAGRAPH_\nDokumentirana malte\xc5\xa1ka knji\xc5\xbeevnost postoji preko dva stolje\xc4\x87a, a nedavni dokazi svjedo\xc4\x8de i o knji\xc5\xbeevnoj aktivnosti na lokalnom jeziku jo\xc5\xa1 iz srednjeg vijeka. Najzna\xc4\x8dajniji malte\xc5\xa1ki pjesnik je Dun Karm Psaila koji ima status nacionalnog pjesnika. Neki od drugih va\xc5\xbenijih malte\xc5\xa1kih knji\xc5\xbeevnika su Ru\xc5\xbcar Briffa i Karmenu Vassallo._NEWLINE_Krajem 1960-ih malte\xc5\xa1ka knji\xc5\xbeevnost do\xc5\xbeivljava izuzetne promjene u svim oblicima kni\xc5\xbeevnosti. Neki od zna\xc4\x8dajnijih pjesnika u drugoj polovici 20. stolje\xc4\x87a su Mario Azzopardi, Victor Fenech, Oliver Friggieri, Joe Friggieri, Charles Flores, Daniel Massa, Maria Ganado, Lillian Sciberras i Akille Mizzi. U prozi su se istakli Frans Sammut, Paul P. Borg i Joe J. Camilleri, a u kazali\xc5\xa1tu Francis Ebejer, Alfred Sant, Doreen Micallef i Oreste Calleja._NEWLINE_Novu generaciju pisaca \xc4\x8dine Guze' Stagno, Karl Schembri i Clare Azzopard, dok su u pjesni\xc5\xa1tvu va\xc5\xbenija imena Adrian Grima, Immanuel Mifsud, Norbet Bugeja i Simone Inguanez._NEWLINE_Postoji nekoliko malte\xc5\xa1kih knji\xc5\xbeevnika koji su ostvarili uspje\xc5\xa1nu karijeru u inozemstvu. To su romanopisac Trezza Azzopardi, pisac knjiga za djecu Saviour Pirotta, te novinar i autor stripova Joe Sacco.\n_START_SECTION_\nGlazba\n_START_PARAGRAPH_\nIako danas u Malti prevladava zapadnja\xc4\x8dka glazba, postoji i tradicionalna malte\xc5\xa1ka glazba od koje je najizra\xc5\xbeenija vrsta g\xc4\xa7ana. Ovaj glazbeni oblik sastoji se od gitare koju naizmjenice svira nekoliko ljudi, ve\xc4\x87inom mu\xc5\xa1karci. Tekst ove glazbe je uvijek improviziran i obra\xc4\x91uje odre\xc4\x91enu temu, a cilj je stvoriti prijateljsku, ali izazovnu atmosferu.\n_START_SECTION_\nGastronomija\n_START_PARAGRAPH_\nMalte\xc5\xa1ka kuhinja je tipi\xc4\x8dna mediteranska kuhinja koja se temelji na svje\xc5\xbeim lokalnim sezonskim prozivodima i plodovima mora. U lokalnoj kuhinji postoje brojna jedinstvena jela koja su nastala spojevima raznih kuhinja. Najve\xc4\x87i je utjecaj talijanske kuhinje, posebno sicilijanske, ali postoje i utjecaji tuni\xc5\xa1ke, \xc5\xa1panjolske, berberske, te u novije vrijeme britanske i francuske kuhinje._NEWLINE_U malte\xc5\xa1kim doma\xc4\x87instvima, malte\xc5\xa1ka kuhinja je i dalje vrlo popularna, kao i u restoranima. Ipak, vrlo su \xc4\x8desti vanjski utjecaji na lokalnu gastronomiju. Tako se uz tradicionalnu kuhinju pojavljuju i elementi ne samo europskih i afri\xc4\x8dkih, nego i azijskih i sjevernoameri\xc4\x8dkih kuhinja._NEWLINE_Pojedini otoci tako\xc4\x91er imaju svoje specijalitete. Popularna lokalna jela su ftira bi\xc5\xbc-\xc5\xbcejt, \xc4\xa1bejniet, pastizzi i Ross il-Forn.\n_START_SECTION_\n\xc5\xa0port\n_START_PARAGRAPH_\nMalte\xc5\xa1ki nacionalni nogometni station je Stadion Ta' Qali. Malte\xc5\xa1ka nogometna reprezentacija je nekoliko puta pobijedila puno ja\xc4\x8de nogometne reprezentacije u tom sportu. Malte\xc5\xbeani u svjetskim natjecanjima \xc4\x8desto podupiru Italiju ili Englesku, zbog kulturnih naklonosti prema tim zemljama._NEWLINE_Tradicionalna igra ove dr\xc5\xbeave je bo\xc4\x87anje, koje postoji u lokalnom obliku zvanom bo\xc4\x8b\xc4\x8bi. Diljem Malte postoje mnogi mali klubovi (Bocci Klabbs ili Klabbs tal-Bocci) koji su vrlo aktivni, te imaju mnogo uspjeha na lokalnoj i europskoj razini. Glavna razlika izme\xc4\x91u malte\xc5\xa1ke i ostalih ina\xc4\x8dica ove igre je u obliku samih bo\xc4\x87a.\n_START_SECTION_\nObrazovanje\n_START_PARAGRAPH_\nOd 1946., u Malti je obavezno osnovno\xc5\xa1kolsko obrazovanje, a od 1971. i srednjo\xc5\xa1kolsko. Sveukupno je \xc5\xa1kolovanje obavezno od 5 do 16 godina \xc5\xbeivota. Uz besplatno dr\xc5\xbeavno obrazovanje, postoji i crkveno i privatno obrazovanje. Ve\xc4\x87ina u\xc4\x8ditelja u crkvenim \xc5\xa1kolama prima pla\xc4\x87u od dr\xc5\xbeave. Od 2008. postoje i dvije me\xc4\x91unarodne \xc5\xa1kole: Verdala International School i QSI Malta._NEWLINE_Sustav obrazovanje u dr\xc5\xbeavi temelji se na britanskom obrazovnom modelu. Osnovna \xc5\xa1kola traje \xc5\xa1est godina. S 11 godina starosti u\xc4\x8denici pola\xc5\xbeu ispit za drugi stupanj obrazovanja, koji mo\xc5\xbee biti dr\xc5\xbeavna ili crkvena \xc5\xa1kola. Sa 16 godina u\xc4\x8denici opet moraju polo\xc5\xbeiti ispit, te mogu nastaviti \xc5\xa1kolovanje na jo\xc5\xa1 ve\xc4\x87em stupnju cjelokupnog obrazovanja. Ovaj oblik obrazovanja traje dvije godina, nakon \xc4\x8dega slijedi matura. Nakon toga u\xc4\x8denici se mogu odlu\xc4\x8diti na visoko\xc5\xa1kolsko obrazovanje. Ovaj oblik obrazovanja u dr\xc5\xbeavi provodi Malte\xc5\xa1ko sveu\xc4\x8dili\xc5\xa1te.\n_START_SECTION_\nJezici \xc5\xa1kolovanja\n_START_PARAGRAPH_\nMalte\xc5\xa1ki i engleski koriste se za podu\xc4\x8davanje na prvoj i drugoj razini \xc5\xa1kolovanja u\xc4\x8denika, te su oba ova jezika i obavezni predmeti u \xc5\xa1koli. Dok se u dr\xc5\xbeavnim \xc5\xa1kolama obi\xc4\x8dno podjednako koriste malte\xc5\xa1ki i engleski, privatne \xc5\xa1kole ve\xc4\x87inom se slu\xc5\xbee samo engleskim jezikom. Katedre na Malte\xc5\xa1kom sveu\xc4\x8dili\xc5\xa1tu tako\xc4\x91er najve\xc4\x87im dijelom koriste engleski jezik, te je to i jezik najve\xc4\x87eg broja kolegija na fakultetima._NEWLINE_Od sveukupnog broja studenata koji u\xc4\x8de strane jezike na drugoj razini obrazovanja, 51% u\xc4\x8di talijanski, a 38% francuski jezik. Ostali izbori su njema\xc4\x8dki, \xc5\xa1panjolski, ruski i arapski.\n_START_SECTION_\nZdravstvo\n_START_PARAGRAPH_\nMalta ima dugu povijest zdravstva. Prva bolnica u zemlji datira iz 1372. godine. Danas se zdravstveni sustav u zemlji temelji na dr\xc5\xbeavnom i privatnom zdravstvu._NEWLINE_Svjetska zdravstvena organizacija stavlja Maltu na peto mjesto po kvaliteti zdravstvenog sustava u svijetu, \xc5\xa1to je znatno iznad mnogih razvijenih zemalja u svijetu. U Malti postoji nekoliko javnih bolnica, a najnovija je Mater Dei Hospital koja je jedna od najve\xc4\x87ih medicinskih zgrada u Europi._NEWLINE_Zadnjih nekoliko godina Malta se poku\xc5\xa1ava predstaviti u svijetu kao odredi\xc5\xa1te zdravstvenog turizma. Kao takvo odredi\xc5\xa1te vrlo je popularna me\xc4\x91u Britancima. U dr\xc5\xbeavi postoji nekoliko pru\xc5\xbeatelja usluge dolaska na Maltu radi zdravstvenih razloga.\n_START_SECTION_\nGospodarstvo\n_START_PARAGRAPH_\n_NEWLINE_Do 19. stolje\xc4\x87a je gospodarstvo Malte bilo ograni\xc4\x8deno na proizvodnju pamuka, duhana, te brodogradnju. Kasnije su brodogradili\xc5\xa1ta iskoristili Britanci za vojne svrhe. Zbog svoje strate\xc5\xa1ke lokacije malte\xc5\xa1ko je gospodarstvo procvatalo u ratno vrijeme. To je bilo uo\xc4\x8dljivo za vrijeme Krimskog rata 1854. godine._NEWLINE_Otvaranje Sueskog kanala 1869., zna\xc4\x8dajno je pogodovalo malte\xc5\xa1kom gospodarstvu zbog pove\xc4\x87anog broja brodova koji su pristajali u ovda\xc5\xa1nje luke kako bi se ponovno opskrbili gorivom. Ve\xc4\x87 je krajem 19. stolje\xc4\x87a gospodarstvo zemlje po\xc4\x8delo opadati, da ti do 1940-ih Malta bila u ozbiljnoj gospodarskoj krizi. Uzrok tome djelomi\xc4\x8dno su bili i novi trgova\xc4\x8dki brodovi koji nisu morali toliko \xc4\x8desto stati kako bi se opskrbili gorivom._NEWLINE_Danas su najzna\xc4\x8dajniji malte\xc5\xa1ki resursi vapnenac, povoljni zemljopisni polo\xc5\xbeaj i produktivna radna snaga. Malta proizvodi samo oko 20% rane za vlastite potrebe, ima vrlo ograni\xc4\x8denu opskrbu slatkom vodom, te nema doma\xc4\x87ih energetskih izvora. Gospodarstvo zemlje ovisi o inozemnoj trgovini (brodski prijevoz tereta), obrtni\xc5\xa1tvu (elektronika i tekstil), te turizmu. Turisti\xc4\x8dka infrastruktura se zna\xc4\x8dajno pove\xc4\x87ala zadnjih nekoliko godina, iako je usput do\xc5\xa1lo i do preintenzivnog razvoja koji je doveo i do uni\xc5\xa1tenja tradicionalnog stambenog smje\xc5\xa1taja. Danas je Malta sve zna\xc4\x8dajnije turisti\xc4\x8dki emitivno tr\xc5\xbei\xc5\xa1te. U zadnje vrijeme zna\xc4\x8dajan prinos gospodarstvu zemlje donosi i filmska produkcija, budu\xc4\x87i da se na Malti svake godine snimi nekoliko visokobud\xc5\xbeetnih stranih filmova. Zemlja je danas i izvoznik usluga kao \xc5\xa1to su bankarstvo i financije._NEWLINE_U politiku zemlje spadaju velike investicije u obrazovanje. Budu\xc4\x87i da su sve razine obrazovanja na Malti besplatne, ona stvara mnogo visokokvalificiranih radnika koji zna\xc4\x8dajno doprinose razvoju zemlje. Kako bi se pripremila za \xc4\x8dlanstvo u EU, Malta je privatizirala nekoliko dr\xc5\xbeavnih poduze\xc4\x87a. Trenutno Malta i Tunis dogovaraju izrabljivanje podmorskog prostora izme\xc4\x91u te dvije zemlje, najve\xc4\x87im dijelom radi va\xc4\x91enja prirodnog plina.\n_START_SECTION_\nCestovni promet\n_START_PARAGRAPH_\nU dr\xc5\xbeavi se promet odvija lijevom stranom, kao u Velikoj Britaniji. S obzirom na veli\xc4\x8dinu dr\xc5\xbeave, udio automobila je prili\xc4\x8dno visok; \xc4\x8detvrti u EU. Godine 1990., u dr\xc5\xbeavi je bilo registrirano 182.254 automobila, \xc5\xa1to je 582 na km\xc2\xb2._NEWLINE_Na Malti postoji 2.254 km cesta, od kojih je 1.972 km (87,5%) asfaltirano, a 282 km neasfaltirano (stanje 2003.)_NEWLINE_Glavno sredstvo javnog prijevoza u dr\xc5\xbeavi su autobusi, koji jeftino i u\xc4\x8destalo povezuju razne dijelove Malte i Goza. Najve\xc4\x87i broj autobusa polazi sa sredi\xc5\xa1njeg terminala u Valletti. Autobusi voze otokom od 1905., te su danas postali turisti\xc4\x8dka atrakcija zemlje. Danas se ipak tradicionalni autobusi zamjenjuju novijim modernijim autobusima._NEWLINE_Nekada su autobusi bili obojeni prema bojama ruta po kojima su vozili, nakon \xc4\x8dega su prebojeni u zeleno. Danas su svi autobusi na Malti \xc5\xbeute boje, s naran\xc4\x8dastom crtom, dok su autobusi na Gozu sivi, sa crvenom crtom._NEWLINE_Danas Maltom vozi oko 500 autobusa, od kojih je ve\xc4\x87ina u vlasni\xc5\xa1tvu samih voza\xc4\x8da. Autobusi voze prema jedinstvenom rasporedu koje su odredile prometne institucije. Statisti\xc4\x8dki gledano, malte\xc5\xa1kim autobusima preveze se 31 milijun putnika godi\xc5\xa1nje. Obi\xc4\x8dno pola od ukupnog broja autobusa vozi po linijama javne prometne mre\xc5\xbee, dok druga polovica slu\xc5\xbei za privatni i \xc5\xa1kolski prijevoz.\n_START_SECTION_\n\xc5\xbdeljezni\xc4\x8dki promet\n_START_PARAGRAPH_\nU razdoblju izme\xc4\x91u 1883. i 1931. na Malti je postojala \xc5\xbeeljezni\xc4\x8dka pruga koja je povezivala Vallettu s vojnim barakama u Mtarfi, preko Mdine i odre\xc4\x91enog broja gradova i sela._NEWLINE_\xc5\xbdeljeznica se po\xc4\x8dela slabije koristiti, te je na kraju i zatvorena nakon \xc5\xa1to su uvedeni tramvaji i autobusi. Za vrijeme bombardiranja Malte u Drugom svjetskom ratu, Mussolini je izjavio da su njegove snage uni\xc5\xa1tile \xc5\xbeeljeznicu, iako se \xc5\xbeeljeznica prestala koristiti nekoliko godina prije izbijanja rata.\n_START_SECTION_\nZra\xc4\x8dni promet\n_START_PARAGRAPH_\nMalte\xc5\xa1ka me\xc4\x91unarodna zra\xc4\x8dna luka je jedina zra\xc4\x8dna luka na Malte\xc5\xa1kim otocima. Izgra\xc4\x91ena je na prostoru biv\xc5\xa1e RAF-ove zra\xc4\x8dne baze. Ovdje se nalazi i helidrom, ali je njegova linija koja je letjela za Gozo otkazana 2006. godine. Od 2007., ova dva otoka povezuje hidroavion koji leti tri puta na dan i kojim upravlja Harbour Air Malta._NEWLINE_U pro\xc5\xa1losti su ovdje postojala i dva uzleti\xc5\xa1ta koja su bila u funkiciji tijekom Drugog svjetskog rata, a nalazila su se u mjestima Ta'Qali i \xc4\xa6al Far. na tom prostoru danas se nalaze nacionalni park, stadion i turisti\xc4\x8dko selo. Ovdje se nalazi i malte\xc5\xa1ki muzej avijacije gdje se nalaze primjerci lovaca Hurricane i Spitfire koji su kori\xc5\xa1teni za vrijeme rata._NEWLINE_Nacionalni avioprijevoznik je Air Malta koji povezuje dr\xc5\xbeavu s 36 odredi\xc5\xa1ta u Europi i sjevernoj Africi. Sjedi\xc5\xa1te kompanije je na Malte\xc5\xa1koj zra\xc4\x8dnoj luci. Air Malta je ve\xc4\x87inski u vlasni\xc5\xa1tvu dr\xc5\xbeave (98%), dok ostatak dr\xc5\xbee privatni investitori."